Κυβερνητικοί μύθοι σχετικά με το ωράριο των δημοσίων υπαλλήλων
Είναι γνωστό σε όλους μας πια, ότι η κυβέρνηση του ΠΑ-ΣΟΚ, πολιτεύεται  με μόνο γνώμονα το συμφέρον των ολίγων προνομιούχων που τη στηρίζουν και  ότι πολύ λίγο ενδιαφέρεται, για το κοινό καλό της χώρας και των συμπολιτών μας ! Μέσα στα πλαίσια αυτής της γενικής παραδοχής, προσπαθεί σήμερα, να πείσει τη κοινή γνώμη, ότι το νέο ωράριο που θεσμοθέτησε (το οποίο έχει να κάνει και με την αύξηση των εβδομαδιαίων ωρών απασχόλησης στους δημοσίους υπαλλήλους), έγινε για το καλό της κοινωνίας. ΜΕΓΑ ΨΕΜΑ...καθώς αποκρύπτει, ότι μόνος στόχος κι επιδίωξη από την εφαρμογή του νέου ωραρίου των δημοσίων υπηρεσιών, είναι η ικανοποίηση των απαιτήσεων συγκεκριμένων επιχειρηματικών κέντρων του  εσωτερικού αλλά και του εξωτερικού, που επιθυμούν την εξίσωση προς το κάτω, των εργασιακών δικαιωμάτων, ώστε να επιτυγχάνουν μεγιστοποίηση των κερδών τους ! Βλέπετε, οι 37,5 ώρες εβδομαδιαίας απασχόλησης των δημοσίων υπαλλήλων, ήταν αγκάθι στα μάτια τους, αφού μέσω αυτού, ευελπιστούσαν και οι εργαζόμενοι του ιδιωτικού τομέα με το δίκιο τους, σε μία αντίστοιχη προοπτική εφαρμογής του συγκεκριμένου ωραρίου ! Έτσι, για να τους κοπεί ο «βήχας» και για να μην έχουν να ζητάνε, απαίτησαν από την κυβέρνηση του μνημονίου, τη δήθεν εφαρμογή της ισότητας στο ωράριο (αλλά προς τα κάτω) και για τους δημοσίους υπάλληλους. Για να αποκτήσουν δε, κοινωνικές συμμαχίες σ’ αυτό το σικέ παιγνίδι εντυπώσεων, «επιστράτευσαν» συγκεκριμένα ΜΜΕ και (γνωστούς για το ρόλο που βαράνε) δημοσιογράφους, οι οποίοι, για να πάρουν με το μέρος της κυβέρνησης τη κοινή γνώμη, άρχισαν ένα γαϊτανάκι αναφορών περί δήθεν ισότητας ανάμεσα τους εργαζόμενους του ιδιωτικού τομέα με αυτούς του δημοσίου, χωρίς φυσικά να θέτουν επί τάπητος την παράμετρο, ότι αυτή η εξίσωση των ωρών απασχόλησης, μπορεί άνετα να επιτευχθεί και με τη γενίκευση του 37,5/ωρου σε όλους τους εργαζόμενους ! Από φόβο δε, να μην αρχίσει να αποκτά αποδοχή από μέρους της κοινής γνώμης, η συγκεκριμένη πρόταση, έγιναν βασιλικότεροι του βασιλέως, προβάλλοντας την οικονομική κρίση ως μπαμπούλα και τη τρόϊκα κάτι  αντίστοιχο του Δρακουμέλ κι αφοριστικά, κατέληγαν στην απόρριψη της πρότασης αυτής, με το συμπέρασμα ότι κάτι τέτοιο (γενίκευση δηλαδή του 37,5/ωρου σε όλους τους εργαζόμενους), θα ήταν καταστροφικό για την οικονομία μας ! Μα αυτό ακριβώς είναι και το μεγάλο ψέμα που μας λένε, αφού το πρόβλημα της οικονομίας μας, δεν είναι οι ώρες που ουσιαστικά απασχολούμαστε (καθώς στατιστικά δεδομένα έχουν αποδείξει ότι, τόσο ο ιδιωτικός όσο και ο δημόσιος τομέας, απασχολούνται κατά πολύ περισσότερο από τον μέσο ευρωπαϊκό). Τα προβλήματα της οικονομίας μας σχετίζονται με τις δομές που έχει, που έχουν να κάνουν με την εκτεταμένη φοροδιαφυγή του ιδιωτικού επιχειρηματικού κλάδου, με την αποβιομηχάνιση της χώρας, τη καθυστερημένη εισαγωγή νέων τεχνολογιών (πρωτίστως στο δημόσιο τομέα), με την έλλειψη παραγωγικότητας (και κινήτρων που θα την αντιμετώπιζαν), με τη γραφειοκρατία και τη δαιδαλώδη νομοθεσία (που πολύ λίγη σχέση έχουν με τους εργαζόμενους του δημοσίου τομέα), με τη στρεβλή ανάπτυξη μέσω δανεισμού  και την έλλειψη ουσιαστικών επενδύσεων και πάει λέγοντας...
Όσοι πιστεύουν, ότι η αύξηση των ωρών απασχόλησης στους δημοσίους υπαλλήλους, θα βελτιώσει τη λειτουργία και την αποτελεσματικότητα των δημοσίων υπηρεσιών, πλανώνται οικτρά, αφού μόνο αυτό δε θα συμβεί ! Γιατί είναι τουλάχιστον «δονκιχωτικό» να πιστεύεται, ότι το μισάωρο που προστέθηκε στην ημερήσια απασχόληση του δημοσίου υπαλλήλου, θα επιφέρει τυχόν τομές και θα συμβάλει θετικά στη μείωση και στον εξορθολογισμό των δημοσίων δαπανών, στις γραφειοκρατικές δομές του κράτους, ότι θα βελτιώσει την αποτελεσματικότητα των υπηρεσιών που δεν έχουν μηχανογράφηση ή ότι θα «γεννήσει» υπαλλήλους που θα επανδρώσουν τις αποδεκατισμένες  από στελεχικό δυναμικό (όπως στην περίπτωση του ΙΚΑ ΕΤΑΜ) δημόσιες υπηρεσίες ! Ταυτόχρονα, ενώ δε θα προσφέρει τίποτα το ουσιαστικό στην επίλυση των προαναφερομένων προβλημάτων, θα γεννήσει περισσότερα, καθώς γιγαντώνει, το αίσθημα της αδικίας που έχει δημιουργηθεί  στο σύνολο των δημοσίων υπαλλήλων και λειτουργών της χώρας, οι οποίοι  βλέπουν ότι η μεγάλη μείωση των αποδοχών τους, συνοδεύεται και με αντίστοιχη υποβάθμιση των εργασιακών τους συνθηκών ! Είναι δυνατόν να πιστεύει κανείς, ότι αυτός ο συνδυασμός, θα φέρει αύξηση της παραγωγικότητας και της αποτελεσματικότητας στο δημόσιο ; Δυστυχώς, η κυβέρνηση του ΠΑ-ΣΟΚ, πιστή στον ευκαιριακό κι επικίνδυνα ερασιτεχνικό τρόπο που πολιτεύεται, προσπαθεί να καλύψει το έλλειμμα σχεδιασμού κι οράματος που έχει ως προς τον εκσυγχρονισμό του ελληνικού δημοσίου, με νομοθετικά «πυροτεχνήματα», που στοχεύουν στον εύκολο εντυπωσιασμό και στη συνειδητή παραπλάνηση της κοινωνίας. Αυτή τη πολιτική, θα πρέπει ο ελληνικός λαός, άμεσα, να τη βάλει εκεί που της αξίζει... στο «χρονοντούλαπο» της ιστορίας !

